open-index/open-wikipedia-markdown huggingface dataset:
Akat

**Akat** ovat afrikkalaisia pygmejä jotka elävät vaeltelevaa elämää ja hankkivat ravintonsa pääosin metsästämällä. Heillä on symbioottinen vaihdantatalous ngandu-heimon maanviljelijöiden kanssa. Akojen monimutkaista moniäänistä kansanmusiikkia on tutkittu paljon. Vuonna 2003 UNESCO julisti akojen suullisen perinteen maailmanperintökohteeksi.

## Lähteet
Tutankhamonin hauta (romaani)

**Tutankhamonin hauta** () on Tutankhamonin haudan etsinnöistä ja löydöstä kertova romaani, jonka on kirjoittanut ranskalainen kirjailija ja egyptologi Christian Jacq. Alkuperäinen teos ilmestyi vuonna 1992 ja oli suuri menestys, suomennos vuonna 2003. 

## Juonikuvaus
17-vuotias rahaton eläinmaalari Howard Carter päätyi Egyptiin kohtalon oikusta. Hän oli hieroglyfipiirtäjänä eräällä arkeologilla pyrkimyksenään ryhtyä itsekin joskus arkeologiksi. Unelmanaan hänellä oli löytää silloin vielä pikkukuninkaaksi luullun Tutankhamonin hauta, jota ympäröi salaisuuden verho. 

Vuosia myöhemmin hän tapasi seikkailunhaluisen miljonäärin Lordi Carnarvonin, johon hän tartutti tuon saman mahdottomaksi luullun haaveen. Monista vastoinkäymisistä huolimatta nuo kaksi olivat päättäneet löytää Tutankhamonin ja ratkaista tämän salaisuuden. Vuosien työn tuloksena he viimein löysivät koskemattoman haudan täynnä uskomattomia rikkauksia. Hauta löydettiin vuonna 1922 ja muumio päätyi Egyptin Museoon mukanaan Tutankhamonin aarteet.

## Lähteet
Gondomar

**Gondomar** on Portugalin kunta ja kaupunki Porton piirissä Norten hallintoalueella. Se on osa Porton metropolialuetta. Gondomarin pinta-ala on noin 132 neliökilometriä ja väkiluku 169&nbsp;388 (vuonna 2024). Kunnan väestötiheys on siten 1&nbsp;283 asukasta neliökilometrillä.

Gondomarin kaupunki koostuu kolmesta yhteenkasvaneesta taajamasta, jotka ovat São Cosme eli Gondomar, Valbom ja Jovim. Muita kaupunkeja Gondomarin kunnan alueella ovat Rio Tinto ja Fânzeres. Gondomar on tunnettu koruteollisuudestaan.
 
Gondomarin pormestari on Luís Filipe Araújo. Kunnan juhlapäivä on lokakuun ensimmäisen sunnuntain jälkeinen maanantai.

## Freguesiat
* Baguim do Monte 
* Fânzeres e São Pedro da Cova
* Foz do Sousa e Covelo
* Gondomar (São Cosme), Valbom e Jovim
* Lomba
* Melres e Medas
* Rio Tinto

## Lähteet

## Aiheesta muualla

*Kunnan internetsivut
Toyota Comfort

**Toyota Comfort** on nestekaasukäyttöinen erityisesti taksikäyttöön suunniteltu henkilöauto. Comfort on erityisen suosittu Japanissa, Singaporessa ja Hongkongissa.

Edeltäjänsä Toyota Crownin tavoin Comfort on kulmikkaasti muotoiltu ja sen konepelti on korkealla, mikä mahdollistaa moottorin sijoittamisen edemmäs, jolloin matkustamotilaa saadaan käyttöön enemmän.

## Tekniset tiedot
*Moottori - 2.0 OHC Rivi 4 LPG 
*Puristussuhde - 10,5 : 1
*Sylinterin halkaisija - 86 mm
*Iskunpituus - 86 mm
*Maksimiteho - 79 hp @ 4&nbsp;400 rpm
*Maksimivääntö - 160 Nm @ 2&nbsp;400 rpm
*Ulkomitat - 4&nbsp;695 mm × 1&nbsp;695 mm × 1&nbsp;515 mm

Nelivaihteisesta automaattivaihteistosta tuli vakiovaruste vuonna 2004.

## Aiheesta muualla
Chaim Weizmann

**Chaim Weizmann** (, , 27. marraskuuta 1874 &ndash; 9. marraskuuta 1952) oli brittiläistynyt venäjänjuutalainen kemisti, sionisti sekä poliitikko. Hän oli Israelin ensimmäinen presidentti ja hän toimi virassaan vuodesta 1949 aina kuolemaansa saakka vuonna 1952.

## Elämäkerta
Weizmann syntyi Motalin kylässä lähellä Pinskiä nykyisellä Valko-Venäjällä. Myöhemmin hän opiskeli Saksassa ja väitteli tohtoriksi Sveitsissä Fribourgin yliopistossa. Hän luennoi kemiaa Geneven yliopistossa 1901&ndash;1903 ja myöhemmin Manchesterin yliopistossa.  Britannian kansalaisuuden hän sai 1910.

Hänen merkittävin löytönsä oli *Clostridium acetobutylicum* -bakteerin eristäminen, joka mahdollisti sen teollisen käytön asetonin valmistukseen. Kemikaalia käytetään savuttoman ruudin valmistukseen. Ensimmäinen prosessia käyttänyt tehdas oli *J&W Nicholson & Co* Lontoon Bow'ssa vuonna 1915. Ensimmäisen maailmansodan aikana Weizmann oli Amiraliteetin laboratorioiden johdossa 1916&ndash;1919.

Vuonna 1917 Weizmannista tuli British Zionist Federationin puheenjohtaja. Hän sai ulkoministeri, entisen pääministerin ja Manchesterin parlamenttiedustajan, Arthur Balfourin antamaan lupauksen Palestiinaan perustettavasta juutalaisten kansallisesta kotimaasta.

Vuonna 1937 Weizmann tuki brittien ajatusta jakaa Palestiina kahtia, sanoen että puolet on enemmän kuin ei mitään. Tämä sai äärisionistit raivoihinsa. Kuitenkin 1947 sionistijohto lähetti Weizmannin neuvottelemaan Yhdysvaltojen presidentin Harry Trumanin kanssa. Yhdysvallat tunnusti Israelin valtion ja antoi sille huomattavaa taloudellista tukea. Seuraavana vuonna Weizmann äänestettiin Israelin presidentiksi.

Weizmannin veljenpoika Ezer Weizman oli myös Israelin presidentti.

## Lähteet

## Aiheesta muualla
Zalman Shazar

**Zalman Shazar** (, synt. *Shneur Zalman Rubashov*, , , 24. marraskuuta 1889 Mir – 5. lokakuuta 1974 Jerusalem) oli Israelin kolmas presidentti vuosina 1963–1973. 

## Elämä
Shazar asettui Jerusalemiin vuonna 1924. Ennen presidentiksi tuloaan Shazar toimi muun muassa israelilaisessa *[[Davar]]*-lehdessä läpi toisen maailmansodan ajan. Vuonna 1948 hän nousi vasta itsenäistyneen Israelin ensimmäisen David Ben-Gurionin hallituksen opetusministeriksi.

Shazarin kuva koristaa A-sarjan (1985–1999) 200 uuden Israelin sekelin seteliä.

## Lähteet

## Aiheesta muualla
Jitzhak Ben-Zvi

**Jitzhak Ben-Zvi** (, 24. marraskuuta 1884 Pultava – 23. huhtikuuta 1963 Jerusalem) oli historioitsija, sionistijohtaja ja toinen Israelin presidentti vuosina 1952–1963. Hän oli myös allekirjoittamassa Israelin itsenäisyysjulistusta. 

Ben-Zvi valittiin 1. ja 2. Israelin parlamenttiin eli Knessetiin Mapai-puolueesta. Nykyään hänen kuvansa on Israelin sadan uuden sekelin setelissä.

Ben-Zvi on pisimpään Israelin presidenttinä toiminut henkilö: hän hallitsi kaksi kokonaista viiden vuoden vaalikautta ja tuli valituksi kolmannelle, mutta kuoli jo puoli vuotta uudelleenvalintansa jälkeen.

## Lähteet

## Aiheesta muualla
Efraim Katzir

**Efraim Katzir** (; 16. toukokuuta 1916 – 30. toukokuuta 2009) oli israelilainen biofyysikko ja työväenpuolueeseen kuulunut poliitikko. Hän toimi Israelin presidenttinä viisivuotisen kauden 1973–1978.

Katzir syntyi Kiovassa, Ukrainassa. Hänen alkuperäinen nimensä oli Ephraim Katchalsky, mutta hän muutti sukunimensä heprealaiseen muotoon vuonna 1973 knessetin valittua hänet presidentiksi.

Vuonna 1922 hän muutti perheineen Palestiinaan, jossa hän opiskeli Jerusalemin heprealaisessa yliopistossa väitellen filosofian tohtoriksi. Hän suoritti tohtorin tutkinnon jälkeisiä opintoja ulkomailla Harvardissa ja Columbiassa, mutta palasi Israeliin heti sen julistauduttua itsenäiseksi vuonna 1948. Hänestä tuli Israelin puolustusvoimien tutkimusyksikön johtaja. Yksikön on sanottu kehittäneen kemiallisia aseita.

Vuodesta 1949 hän toimi biofysiikan laitoksen johtajana Weizmannin tiedeinstituutissa Rehovotissa, ja tutki lääkeaineiden vaikutusmenetelmiä.

Hänen veljensä Aharon, kansainvälisesti tunnettu kemikaalifyysikko, kuoli vuonna 1972 yhtenä Lodin lentokentän joukkomurhan uhreista.

Katzir oli Harvardin yliopistossa Golda Meirin ottaessa häneen yhteyttä presidentinviran takia. 

Presidenttikautensa jälkeen Katzir palasi tutkijan uralle.

Vuonna 1977 Katzir valittiin Royal Societyn jäseneksi. Vuonna 1985 hänelle myönnettiin Japani-palkinto entsyymien käytöstä antibioottihoidoissa.

## Lähteet

## Aiheesta muualla
Persius

**Aulus Persius Flaccus** (34–62) oli roomalainen runoilija ja satiirikko. Hänen elinaikaansa kutsutaan roomalaisen kirjallisuuden hopea-ajaksi ja samaan aikaan elivät myös Martialis ja Juvenalis. 

## Elämä

Persius oli kotoisin etruskilaisesta Volaterraesta, mutta jäi nuorena orvoksi ja muutti Roomaan. Roomassa hän asui tätinsä ja sisarensa kodissa. Hän sai hyvän kasvatuksen johon kuului tutustuminen  stoalaisuuteen, joka teki häneen suuren vaikutuksen. Heikko terveys vaivasi Persiusta läpi elämän ja se esti häntä heittäytymästä villiin ja vapaaseen taiteilijaelämään. 

Persiuksen opettajat Cornutus ja Caesius Bassus julkaisivat hänen varhaisen kuolemansa jälkeen Persiuksen ainoan teoksen, *Saturae*. Teos koostuu kuudesta satiirista, joissa Persius arvostelee aikansa kirjallista muotia ja yleistä rappiota. Persius käyttää runoissaan taitavasti sarkasmia ja kekseliäitä kielikuvia, ja roomalaisen satiirin perinteitä noudattaen runojen lopussa on aina moraalinen opetus. Teos oli suuressa suosiossa keskiajalla.

Persiusta on kritisoitu siitä, että hänen runonsa ovat pelkkiä siveellisyyssaarnoja ja että niistä puuttuu sovittelevuus ja humoristisuus. Häntä on pidetty pikkuvanhana kirjatoukkana joka ei ole oikein saanut omakohtaista kokemusta aiheestaan josta tekee satiiria. Toisaalta hänen ideoitaan ja aihevalintojaan on kehuttu. 

## Lähteet
Sampsa

**Sampsa** on suomalainen miehen etunimi. Suomessa nimi on vuoden 2019 loppuun mennessä annettu noin 1&nbsp;260 henkilölle, joista yli puolet on 1980- ja 1990-luvuilla syntyneitä.

## Nimen alkuperä

Sampsa on Kalevalan runoista peräisin oleva nimi. Sampsa on Kalevalan tarustossa pellon poika, viljojen haltija. Runoissa henkilö nimeltä Sampsa Pellervoinen oli maanviljelijä, joka kasvatti puita ja peltoja.

## Tunnettuja Sampsoja

* Sampsa Aaltio (1927–2013), Kokoomuksen kansanedustaja
* Sampsa Asikainen, basisti, Kaukolasipartio-yhtyeen jäsen
* Sampsa Astala, *Kita*, *Stala* (s. 1974), muusikko ja tuottaja, Lordi-yhtyeen entinen rumpali
* Sampsa Huttunen, dokumentaristi ja elokuvaaja
* Sampsa Kataja (s. 1972), asianajaja ja Kokoomuksen ent. kansanedustaja
* Sampsa Korpela (1903–1968), kirjailija
* Sampsa Kurri (s. 1981), internet-yrittäjä ja internetkulttuurin vaikuttaja
* Sampsa Luonnonmaa, *Aaku Mäki* (1885–1948), toimittaja ja kirjailija
* Sampsa Mantere (1913–1994), järjestö- ja yritysjohtaja, Pellervo-Seuran toimitusjohtaja 1950–1956
* Sampsa Peltonen (s. 1975), kirjallisuuden suomentaja
* Sampsa Pirtola (s. 1982), kuvataiteilija
* Sampsa Sarparanta (s. 1973), laulaja, lauluntekijä ja kuvataiteilija
* Sampsa Timoska (s. 1979), jalkapalloilija
* Sampsa Tuomala (s. 1989), näyttelijä, rap-artisti ja koripalloilija

## Lähteet
Haaksirikko

**Haaksirikko** tarkoittaa laivan tai muun aluksen tapaturmaista vaurioitumista, uppoamista tai tuhoutumista navigointivirheen, karilleajon, konevian, sään, yhteentörmäyksen tai muun ulkoisen syyn vuoksi. Haaksirikoista aiheutuvat aineelliset vahingot saattavat olla mittavia, mikäli alus vaurioituu korjauskelvottomaksi tai uppoaa siten, ettei alus tai sen lasti ole nostettavissa perinteisin pelastusmenetelmin. Haaksirikon yhteydessä vaarana on usein ihmishenkien menetys. Haaksirikoista on aluksen päällikön annettava meriselitys viranomaisille.

Suomessa tapahtuvat sekä suomalaisia aluksia vieraiden valtioiden aluevesillä tai kansainvälisillä vesialueilla kohtaavat haaksirikot ja vaurioitumiset sekä vaaratilanteet tutkii Onnettomuustutkintakeskus. Mikäli kyseessä on vieraan valtion lipun alla purjehtiva alus, tai haaksirikko tapahtuu vieraan valtion aluevesillä, Onnettomuustutkintakeskus tutkii tapahtuman yhteistyössä paikallisten viranomaisten kanssa.

## Yhteishaveri
**Yhteishaveri** eli yhteinen haveri tarkoittaa tietoista taloudellista uhrausta suuremman kokonaisuuden pelastamiseksi. Sellainen tilanne voi synty kun osa lastista joudutaan heittämään mereen, jotta muu lasti, rahti ja alus pelastuisivat.

## Etymologia
*Haaksi* on vanha, suomalais-ugrilaisissa kielissä omaperäinen sana laivalle. Eräissä sukukielissä sen vastineet merkitsevät ruukkua tai astiaa. Haaksirikko tarkoittaa siis *haahden* eli aluksen rikkoutumista. *[[Nykysuomen sanakirja]]* kertoo sanaa *haaksi* merkityksessä alus, laiva, pursi, vene käytettävän varsinkin runokielessä.

### Haaveri ja haveri
*Haveri* on lainaa ruotsin haaksirikkoa tarkoittavasta sanasta *haveri*. *Nykysuomen sanakirjan* mukaan *haveri* on merivahinko, jota teos pitää haveria parempana ilmauksena. Kuvakielessä onnettomuus, vahinko.
Sana *haaveri* on *Nykysuomen sanakirjan* mukaan arkityylinen ilmaus sanalle haaksirikko. Kuvakielessä onnettomuudesta.

## Katso myös
* Hylky
* Luettelo kuuluisista vesiliikenneonnettomuuksista

## Lähteet

* 
* </ref

### Viitteet

## Aiheesta muualla
*Meriturmien tutkijat: Miehet rynnivät turvaan ensimmäisinä  (Yle.fi Uutiset 12.4.2012)
Meriselitys

**Meriselitys** on viranomaisille annettava selitys vesiliikenteessä tapahtuneesta vauriosta, haaksirikosta, omaisuus- tai henkilövahingoista tai kuolemantapauksista. Meriselityksen antamisesta vastaa aluksen päällikkö, ja Suomen merilain 18 luvun 7 §:n mukaisesti se annetaan yleensä sen paikkakunnan merioikeudelle, jonka tuomiopiirissä haaksirikko on tapahtunut. Meriselitys on tarpeellinen sekä aluksen päällikön että varustamon kannalta muun muassa syy- ja vastuukysymysten selvittämiseksi ja tapahtumien kulun hahmottamiseksi.

Meriselityksen antaminen ei ole eikä korvaa mahdollista oikeudenkäyntiä. Selitystä annettaessa käytetään hyväksi erilaista aineistoa ja kuullaan asianosaisia. Meriselityksen yhteydessä oikeudelle annetaan merionnettomuusilmoitus, alustiedot, merikartta, aluksen konepäiväkirja, lokikirja, miehitystodistus ja -luettelo, miehistön pätevyyskirjat, mahdolliset tapahtumia kuvaavat valokuvat ja muu materiaali.

Meriselitystä annettaessa ei ole välittömyysperiaatetta. Tarvittaessa viranomainen voi määrätä aluksen päällikköä antamaan meriselityksen jälkeenpäin.

## Lähteet
Mikael Lilius

**Percy Henrik Mikael Lilius** (s. 3. joulukuuta 1949 Helsinki) on suomalainen talouselämän vaikuttaja. Hän on nykyään yksi terveyspalveluja tarjoavan Mehiläisen luxemburgilaisen holdingyhtiön omistajista ja hallitusjäsen. Hän toimi energiayhtiö Fortumin toimitusjohtajana ja oli yhtiön palveluksessa 2000-luvun. Lilius tuli tunnetuksi Fortumilta saamistaan optioista, jotka olivat useiden miljoonien eurojen arvoisia.

Ennen uraansa Fortumilla Lilius toimi Ruotsissa Wallenbergien suvun omistaman Incentive AB:n toimitusjohtajana vuodesta 1991 alkaen. Lilius saneerasi Asean ja Brown Boverin fuusion seurauksena syntyneen yhtiön selkeästi lääketeollisuuteen suuntautuneeksi konserniksi. Liliuksen aikana yhtiön markkina-arvo viisinkertaistui noin 50 miljardiin kruunuun. Incentive Ab omistaa mm. ruotsalaisen lääketehdas Gambron. Tätä ennen Lilius oli toimitusjohtajana ruotsalaisessa KF Industri yhtiössä sekä Huhtamäki-konserniin kuuluvassa Polarcup -ryhmässä. 2000-luvulla Lilius oli mukana myös luxemburgilaisessa sijoitusyhtiö White Investissä. 

Koulutukseltaan Lilius on diplomiekonomi, joksi hän opiskeli Svenska handelshögskolanissa. Hänen vanhempansa olivat Britt-Inger Kullberg ja Patrik Lilius. Hän on naimisissa, ja hänellä on kolme lasta.

Lilius on ollut useana vuonna Suomen parhaimmin palkattuja yritysjohtajia. Vuonna 2005 hänellä oli eniten verotettavia ansiotuloja Suomessa, 4,4 miljoonaa euroa. Fortumin menestyksen ja optio-ohjelman johdosta hänen ansiotulonsa vuonna 2006 olivat 11,3 miljoonaa euroa. Mikael Liliuksen verotettava varallisuus oli 5,3 miljoonaa euroa 2005.

Vuonna 2008 Lilius hankki yhdessä Berndt Brunowin kanssa Nautorin Swan 66 -purjeveneen, joka oli venevalmistajan uusin lippulaivamalli.

Lilius järjesti 2. huhtikuuta 2009 tiedotustilaisuuden, jossa hän yllättäen ilmoitti jäävänsä eläkkeelle vuoden lopussa henkilökohtaisiin syihin vedoten. Liliuksen saamia optioita oli arvosteltu ankarasti julkisuudessa. Liliuksen mukaan myös hänen perheensä joutui uhkailun kohteeksi.

## Fortumin jälkeen
Lilius toimi Metson hallituksen puheenjohtajana vuosina 2013–2020.

Lilius toimi Metso Outotecin hallituksen puheenjohtajana vuosina 2020–2021.

## Lähteet

## Aiheesta muualla
* Käytä optiota oikein *Talouselämä* 3.11.2006 (pääkirjoitus) 
* Helsingin Sanomien hakukone tuloista ja varallisuudesta Mikael Lilius 2001–2006 
* Liliuksen haastattelu Iltalehden sivuilla (Arkistoitu versio sivusta (5.4.2009))
* Yle Elävä arkisto: Mikael Lilius ohjasi Fortumin menestykseen ja erosi yhtiöstä palkkiokohun saattelemana
Itsukushima-jinja

**Itsukushima-jinja** () on šintolainen pyhäkkö Itsukushiman saarella Hatsukaichin kaupungissa Hiroshiman prefektuurissa Japanissa. Pyhäkkö on otettu Unescon maailmanperintöluetteloon. 

Pyhäkön alkuperä on 500-luvulla, ja rakennus on ollut nykyisessä muodossaan vuodesta 1168, jolloin pyhäkön rakentamista rahoitti Taira no Kiyomori. Pyhäkön laiturityyppinen rakennustapa johtuu saaren aikoinaan pyhästä asemasta. Tavallisten ihmisten ei sallittu astua saarelle, jolle saavuttiin veneillä kelluvalta näyttävän toriin läpi. Pyhäkön vieressä on nō-lava.

Pyhäkön torii-portti on yksi Japanin suosituimmista turistinähtävyyksistä, ja näkymä portille saarelta Misen-vuoren juurelta on yksi ”Japanin kolmesta näkymästä” (muut ovat Amanohashidaten kannas ja Matsushiman lahti). Portti on ollut olemassa vuodesta 1168 lähtien, vaikka nykyinen portti onkin vasta vuodelta 1875. Kamferipuusta valmistettu 16 metriä korkea portti on rakennettu nelijalkaiseen (*yotsu-ashi*) tyyliin tekemään portista erityisen vakaa. Portti näyttää kelluvan vain nousuveden aikaan; kun vesi on alhaalla, porttia ympäröi muta ja sille voi kävellä saarelta. Vierailijat laittavat portin jalkojen halkeamiin kolikoita ja tekevät toivomuksia. Simpukoiden kerääminen portin ympäriltä on myös suosittua. 

Pyhäkkö liitettiin Unescon maailmanperintöluetteloon vuonna 1996 kriteereillä (i), (ii), (iv) ja (vi). Luetteloon kuuluva alue on kooltaan 431 hehtaaria, ja sitä ympäröi 2&nbsp;634 hehtaarin suoja-alue.

## Galleria

Tiedosto:Itsukushima torii distance.jpg|Itsukushiman pyhäkön torii näyttää kelluvan vedessä.
Itsukushima floating shrine.jpg
20100723 Miyajima Itsukushima 5122.jpg
ItsukushimaInterior7408.jpg
ItsukushimaAltar7433.jpg


## Lähteet

## Aiheesta muualla
Šolom Aleichem

**Šolom Aleichem** (, , oik. **Solomon Naumovitš Rabinovitš** (); 2. maaliskuuta (J: 18. helmikuuta) 1859 Perejaslav, Pultavan kuvernementti, Venäjän keisarikunta – 13. toukokuuta 1916 New York) oli venäjänjuutalainen humoristi. Hän syntyi Perejaslavissa nykyisen Ukrainan alueella ja kasvoi Voronkovin kylässä. Hänen perheensä oli varakas, ja hän sai perinteisen uskonnollisen kasvatuksen. Neljätoistavuotiaana Rabinovitš lähti venäläiseen kymnaasiin. Valmistuttuaan hän työskenteli muutamia vuosia hallituksen palkkaamana rabbina.

Rabinovitš julkaisi ensimmäiset teoksensa venäjäksi ja hepreaksi vuonna 1879 käyttäen kirjailijanimeä Šolom Aleichem. Hän avioitui vuonna 1883 rikkaan juutalaisen tilanomistajan tyttären kanssa ja päätti ryhtyä kirjoittamaan jiddišin kielellä. Apen kuoltua hänestä tuli varakas, ja hän ryhtyi käymään kauppaa pörssissä. Hän julkaisi vuosina 1888–1889 aikakauskirjaa *Di jidiše Folksbibliotek*, mutta vuonna 1890 hän menetti kaiken omaisuutensa keinottelussa ja joutui pakenemaan velkojiaan. Vuonna 1891 hän muutti Odessaan ja sen jälkeen Kiovaan. Vuonna 1905 hän pakeni Venäjän juutalaisvainoja ja asui enimmäkseen Yhdysvalloissa ja Länsi-Euroopassa.

Hän kirjoitti romaaneja, novelleja ja näytelmiä, joiden aiheena oli Venäjän juutalaisten arkielämä. Hän kuvasi yhteiskunnan heikko-osaisia surumielisen huumorin sävyttämänä. 

Šolom Aleichem oli ensimmäinen, joka kirjoitti lastenkirjoja jiddišiksi. Musikaali *[[Viulunsoittaja katolla]]* perustuu hänen kertomuksiinsa.

## Suomennettuja teoksia
* 
*
It Snows in Hell

**It Snows in Hell** on Lordi-yhtyeen singlejulkaisu ja kappale vuoden 2006 *[[The Arockalypse]]* -albumilta. Kappaleen ovat säveltäneet Mr. Lordi ja Kita, sanoittaneet Mr. Lordi ja Tracy Lipp. Kappaleessa vierailee KISS-yhtyeessä vuosina 1984–1996 (nykyään Grand Funk Railroad-yhtyeessä) kitaraa soittanut Bruce Kulick. Singlen toisena kappaleena on *EviLove*. Suomen Posti julkaisi singlestä oman joulukorttiversion vuonna 2006.

*It Snows in Hell*-kappaleesta on tehty myös musiikkivideo, joka julkaistiin 17. joulukuuta 2006. Musiikkivideo sijoittuu keskiajalle ja noitavainoihin. Videon alussa nainen kirjoittaa kirjettä Lordille talossaan. Juuri kun nainen on saanut kirjeensä valmiiksi, taloon hyökkää joukko muita kyläläisiä, uskoen naisen olevan mielisairas tai noiduttu. Kyläläiset vievät naisen roviolle, mutta juuri ennen rovion sytyttämistä Lordi saapuu paikalle ja tuhoaa muut kyläläiset pelastaen naisen. Tarkkasilmäinen voi huomata musiikkivideosta virheen: nainen liimaa kirjeeseensä postimerkin. Keskiaika oli noin vuosina 500-1400, mutta ensimmäinen postimerkki otettiin käyttöön vasta 1840. Suomen Posti julkaisi myös musiikkivideosta DVD:n sekä postikorttiversion.

Yhtyeen rumpali Kita on sanonut "It Snows in Hell":in olevan Lordin paras kappale.

## Kappaleet
#It Snows in Hell (singleversio)
#EviLove

## Kokoonpano
* Mr. Lordi – laulu
* Amen – kitara
* Kalma – basso
* Kita – rummut
* Awa – koskettimet

### Vierailijat
* Bruce Kulick – soolokitara

## Aiheesta muualla
* ''It Snows in Hell'' -musiikkivideo 
* Paras kappale ''The Arockapylpse''lta-äänestys
* 
* 

## Lähteet
Toyota Platz

**Toyota Platz** on Toyotan Japanin markkinoille valmistama pieni sedan-tyyppinen henkilöauto, joka korvasi Toyota Tercelin mallistossa vuonna 1999. Platzia myytiin Yhdysvalloissa nimellä **Toyota Echo**. Platz on käytännössä Toyota Yarisin sedanversio. Platz poistui markkinoilta vuonna 2005, ja sen korvasi Toyota Belta, joka sai Yhdysvalloissa nimen Toyota Yaris Sedan.

Platz on saatavana sekä nelivetoisena että etuvetoisena.

Mallinumerot:
*NCP12 - 1.5 l
*NCP16 - 1.3 l
*SCP11 - 1.0 l

Moottorivaihtoehdot:
*1.0 (997 cc) (1SZ-FE) - 70 hp @ 6000 rpm, 95 Nm @ 4000 rpm
*1.3 (1298 cc) (2NZ-FE) - 88 hp @ 6000 rpm, 120 Nm @ 4400 rpm
*1.5 (1496 cc) (1NZ-FE) - 110 hp @ 6000 rpm, 143 Nm @ 4200 rpm

## Aiheesta muualla
Wärtsilä (Järvenpää)

**Wärtsilä** on Järvenpään 10. kaupunginosa, ja sijaitsee kaupungin pohjoisrajalla pääradan ja Nummenkylän kaupunginosan välissä. Wärtsilä rajautuu pohjoisessa ja lännessä Tuusulan kunnanrajaan. Wärtsilä sijaitsee noin viisi kilometriä kaupungin keskustasta luoteeseen. Kaupunginosa on pääosin teollisuusaluetta. Wärtsilään kuuluvan Purolan rautatieasema sijaitsee Wärtsilässä.  Väkiluvultaan - 74 asukasta vuoden 2014 lopussa - Wärtsilä on Järvenpään pienimpiä kaupunginosia. 

Wärtsilänkatu johtaa Järvenpään keskustasta pohjoiseen radan itäpuolta Sorron ja Jampan kaupunginosien läpi päättyen Wärtsilään. Wärtsilän rajanaapureita ovat Tuusulan kunta sekä Nummenkylän, Jampan  ja Saunakallion kaupunginosat.

Kaupunginosaa hallitsee 1970 valmistunut Wärtsilä-konsernin Helsingistä muuttama paperikoneita valmistava tehdas. Tehdas siirtyi 1986 Wärtsilän yhtiöjärjestelyissä Valmet Oy:lle, joka sulautui 1999 Rauma Oy:n kanssa Metso Oyj:ksi. Sittemmin Valmet perustettiin uudestaan, kun sellu-, paperi- ja voimantuotantoliiketoiminnat irrotettiin Metso Oyj:stä loppuvuonna 2013. Siten Järvenpään Wärtsilänkadun tehdas on nyt osa Valmet Oy:n sellu- ja paperitoimialaa.

Wärtsilän etelä- ja itäpuolella, pääradan vieressä on pieni asuinalue, jota kutsutaan Ala-Wärtsiläksi, ja se kuuluu Jampan kaupunginosaan.

## Lähteet

## Aiheesta muualla
* http://www.valmet.com/
* http://www.valmet.com/fi/valmet-yrityksena/valmet-lyhyesti/historia/
Niinisaari

**Niinisaari** () on Itä-Helsingin Vuosaaren kaupunginosan itälaidalla sijaitseva, mereen rajoittuva osa-alue. Keskeisen osan alueesta muodostaa Vuosaaren satama, joka otettiin käyttöön marraskuussa 2008. Vuosaaren satamasta tuli Suomen suurin tavaraliikenteen satama, ja se korvasi kantakaupungissa toimineen Länsisataman konttiliikenteen sekä Sörnäisten sataman. Niinisaaressa ei ole asuinrakennuksia eikä täten asukkaitakaan, mutta alueella oli vuoden 2022 lopussa 2&nbsp;788 työpaikkaa.

Niinisaarta on myös Vuosaaren huipun alue, joka on osa Uutelasta Vuosaaren kartanon alueen kautta pohjoista kohti jatkuvaa viheraluetta.

Niinisaaren alueelle johtaa useita suurehkoja tieyhteyksiä. Itäkeskuksesta Rastilan ja Vuosaaren kautta saapuu Vuotie. Luoteesta Itäväylältä Niinisaaressa sijaitsevan Helsingin Energian voimalan suuntaan saapuu Niinisaarentie. Satama-alueen tavaraliikenteen pääväyläksi on sähköistetty 19 kilometrin satamarata, joka liittyy Savion rautatietunnelia pitkin Helsinki–Riihimäki-rataan. Muutaman tuhannen tavararekan päivittäinen liikenne ohjataan osittain Vuosaaren tietunnelissa kulkevan Satamatien kautta.

Idässä Niinisaarta rajoittaa meri. Niinisaaren naapureita ovat kaupungin osa-alueista Uutela etelässä, Nordsjön kartano lännessä sekä Mustavuori luoteessa. Pohjoisessa sitä rajaavat aiemmin Sipoolle kuuluneet Salmenkallio ja Talosaari.

## Lähteet
* Helsinki alueittain 2005. Tietoa Vuosaaren peruspiiristä. (PDF)

### Viitteet

## Aiheesta muualla
*Vuosaari.fi -kaupunginosasivusto
*Vuosaaren satama -projekti
Toyota Vios

**Toyota Vios** on Toyotan valmistama neliovinen pieni sedan, joka on kehitetty kaukoidän ja Kiinan markkinoita varten. Vios perustuu Toyota Beltan tavoin ensimmäisen sukupolven Yariksen alustaan.

Toyotan muiden pienten autojen tapaan Viosin mittaristo on keskellä kojelautaa. Varustelutasoja on J, E, S ja G. Kiinan markkinoilla on omat varustelutasot DLX, GL, GLX ja GLXi.

Thaimaan markkinoilla on myytävänä myös turboahtimella varustettu erikoismalli Vios Turbo, jossa on ilmanottoaukko konepellissä, korisarja, tiukemmat jouset ja iskunvaimentimet ja 16" kevytmetallivanteet.

Vuonna 2005 Vios sai kasvojenkohotuksen jossa etupuskuri, maski, etu ja takavalot muuttuivat. Myös vanteet ja sisusta muuttuivat. 

Moottorivaihtoehdot:
*1.3 VVT-i (1NR-FE)
*1.5 VVT-i (1NZ-FE) 2003 - 2016
*1.5 Dual VVT-i (2NR-FE) 2017 - 2023
*1.5 VVT-i Turbo - 140 hp (ainoastaan Thaimaassa)
*1.5 Dual VVT-i (2NR-VE) 2022
Epi

**Epi** eli **Épi**, aikaisemmin *Tasiko* tai *Volcano Island* on saari Shefan maakunnassa Vanuatussa. Sen pinta-ala on 444,91&nbsp;neliökilometriä ja siellä on vuoden 2009 väestönlaskennan mukaan 5&nbsp;207 asukasta. Saari on tuliperäinen. Epin korkeimman kohdan Mont Povaren korkeus on 833&nbsp;m merenpinnasta. Saarella on myös mustia (tuliperäisiä) hiekkarantoja ja kolme pienehköä järveä.

## Kielet
Saarella puhutaan lukuisia austronesialaisiin kieliin kuuluvia kieliä: bieria etelässä, maii lounaassa, baki lännessä, bierebo luoteessa, lamenu saaren luoteiskärjessä ja lewo idässä. Kielillä on puhujia muutamasta henkilöstä joihinkin satoihin.

## Elinkeinot
Suurin osa saarella asuvista ihmisistä saa elantonsa maataloudesta. Aikaisemmin saarella oli paljon suuria tiloja, joissa tuotettiin kookospähkinöitä ja kopraa. Nykyään tilat ovat pienempiä, paitsi suuret plantaasit Valesdirissä, jossa tuotetaan kopraa, pihvilihaa ja kavajuurta. Pienemmillä tiloilla tuotetaan pääasiassa maapähkinöitä ja kavajuurta. Myös kalastus on tärkeä elinkeino.

## Liikenne
Saarella on kaksi lentokenttää, Lamens Bayssa ja Valesdirissä. Saarelle pääsee myös laivalla. Saarella on teitä, mutta autoja on vain muutama.

## Lähteet
Länsiviitta

**Länsiviitta** on kauppakeskus Espoossa Haukilahdessa. Länsiviitta koostuu vanhasta vuonna 1962 valmistuneesta osasta ja uudesta vuonna 1990 valmistuneesta osasta. Länsiviitta on melko perinteinen espoolainen lähiökauppakeskus, jossa on peruspalvelut, tai ainakin alun perin on ollut. Nykyisin Länsiviitassa toimii mm. S-Market, kukkakauppa ja ravintoloita. Hiljattain kauppakeskuksessa lopettivat toimintansa ravintolat Kotipizza ja Rioni. 

Kauppakeskus muotoutuu ulkotilan ympärille, joten Länsiviitassa ei ole yleistä sisätilaa tai sisäkauppakäytävää. Kauppakeskuksen kellaritiloissa on pysäköintihalli kauppakeskuksen asiakkaille. Länsiviitan tunnusomaisin ominaisuus lienee keskusaukio Haukilahdenkadun puolella. Kauppakeskuksen ympärillä on myös vakinaisia istutuksia (mm. pensaita).

## Tulevaisuus
Vuonna 2023 Espoossa on vireillä asemakaavan muutos, jolla mahdollistetaan ostoskeskuksen purkaminen ja sen korvaaminen asuinrakennuksilla. 
## Lähteet
Kannibaalien polttouhrit

**Kannibaalien polttouhrit** () on italialainen, Ruggero Deodaton ohjaama vuonna 1980 julkaistu kannibalismiaiheinen eksploitaatioelokuva. Elokuvan käsikirjoittivat Gianfranco Clerici ja Giorgio Stegani. Elokuvan budjetti oli noin 100&nbsp;000 Yhdysvaltain dollaria. *Kannibaalien polttouhrit* edustaa italialaisten ”kannibaalifilmien” genreä ja on lajinsa tunnetuin ja rahallisesti menestynein elokuva.

## Juoni
Harold Monroe -niminen antropologi matkaa viidakkoon, jossa hän selvittelee neljän nuoren yhdysvaltalaisen tutkimusmatkailijan kohtaloa. Monroe löytää viidakosta tutkimusryhmän kuvaaman filmimateriaalin, jonka sisällöstä selviää ryhmän kohtalo.

## Näyttelijöitä

## Kiistat
Suurin kiista elokuvan julkaisun aikoihin liittyi uskomukseen, että kyseessä olisi snuff-elokuva. Ohjaaja Deodato sekä toinen tuottajista pidätettiin ja elokuva kiellettiin Italiassa viikko ensi-illan jälkeen. Milanon tuomioistuin uskoi, että Deodato oli tapattanut näyttelijöitä oikeasti kameran edessä, mutta he tulivat oikeudessa näyttämään etteivät olleetkaan kuolleita.  Asioita vaikeutti se, että elokuvan näyttelijöiden työsopimuksissa sovittiin, etteivät he saa kommunikoida tiedotusvälineiden kanssa ensi-iltaa seuraavan vuoden aikana.

Muun väkivallan lisäksi kohua herättivät erityisesti elokuvan eläintentappokohtaukset, kuten vedestä kiinniotetun kilpikonnan teurastus, aivojen poistaminen elävältä pikkuapinalta, sian tappaminen ampumalla sitä kiväärillä päähän sekä pesukarhun tappaminen ja nylkeminen. Elokuvassa on myös hyvin paljon seksuaalista väkivaltaa. Se sisältää kolme erittäin raakaa raiskauskohtausta, sekä yhden lyhyemmän seksuaaliväkivaltaa sisältävän kohtauksen.

## Elokuvan leikatut versiot
Elokuvan leikatuissa versioissa kaikki eläimiin kohdistettu väkivalta (paitsi hämähäkin ja käärmeen tappaminen) on poistettu, sekä seksuaaliväkivaltaa sisältävät kohtaukset on poistettu tai lyhennetty.

Suomessa VHS-versiota leikattiin noin 10 minuuttia ja 28 sekuntia.

## Kiellot
Elokuva kiellettiin sisällön vuoksi 53 maassa. Suomessa *Kannibaalien polttouhrit* sai ensi-iltansa vuonna 2001.

## Lähteet

## Aiheesta muualla
* Mustonen, Jari: Cannibal Holocaust – Kannibaalien polttouhrit (1980). Elitisti, 11.7.2003.
PCO

**PCO** tarkoittaa, että munasarjoissa on monta kystaa. Se ei ole sama asia kuin PCOS eli munasarjojen monirakkulaoireyhtymä mutta voi aiheuttaa sen. Monirakkulaisuuden alkusyy on usein se, että aivolisäkkeestä erittyy liikaa LH-hormonia eli lutropiinia.

## Lähteet
*Diabetesliitto
Toyota Probox

**Toyota Probox** on Toyotan vuodesta 2002 lähtien Japanin markkinoille valmistama pieni tila-auto. Probox on saatavana sekä etuvetoisena että nelivetoisena.

Probox on rakennettu samalle alustalle Toyota Yariksen kanssa.

Vuonna 2014 Proboxille tehtiin facelift.

Tyyppinumerot:
*NCP58G - etuveto
*NCP59G - neliveto

Moottorivaihtoehdot:
*1.5 VVT-i (1&nbsp;496 cc) (1NZ-FE) 

## Aiheesta muualla
Alessandria

**Alessandria**  on kaupunki Luoteis-Italiassa Piemontessa 55 kilometriä Torinosta. Se on Alessandrian maakunnan pääkaupunki. Asukkaita siellä on runsaat 90&nbsp;000.  

Alessandria sijaitsee Tanarojoen (lat. *Tanarus*) varressa, ja se on tärkeä rautateiden risteysasema. Se on saanut nimensä vuonna 1168 paavi Aleksanteri III:n mukaan.

## Kuuluisia alessandrialaisia
*Umberto Eco, kirjailija
*Gianni Rivera, jalkapalloilija

## Lähteet

## Aiheesta muualla
Volkswagen Apollo

**Volkswagen Apollo** on Volkswagenin ja Fordin yhteistyössä Brasiliassa Autoventurin tehtaalla valmistama automalli. Se on käytännössä sama auto kuin Ford Verona, eli kaksiovinen Ford Orionin sedan-versio. Apollon syrjäytti vuonna 1992 Volkswagenin mallistossa Volkswagen Pointer. Apolloa valmistettiin vuosina 1990–1992.

## Lähteet
Roni Porokara

**Roni Porokara** (s. 12. joulukuuta 1983 Helsinki) on suomalainen uransa lopettanut jalkapalloilija. Hän oli pelipaikaltaan vasen laitahyökkääjä.

## Ura
Porokara on aiemmin edustanut seuratasolla Pallo-Poikia, PK-35:ä, FinnPaa, FC Jokereita, FC Hämeenlinnaa ja FC Honkaa.

Kaudella 2006 Porokara oli yksi nousijajoukkue FC Hongan avainpelaajista. Hän onnistui myös tilastollisesti harvinaisessa tempussa pelattuaan kauden jokaisen ottelun alusta loppuun ainoana Hongan pelaajista. Erinomaisen kauden päätteeksi Porokara valittiin Veikkausliigan All Stars-joukkueeseen.

Porokara siirtyi marraskuussa 2010 Örebrosta belgialaiseen Germinal Beerschotiin monivuotisella sopimuksella. Elokuussa 2012 hän siirtyi Israelin pääsarjan Ironi Kiryat Shmonaan, jota edusti tammikuuhun 2013 asti. Juutalaistaustansa johdosta Porokaraa ei laskettu ulkomaalaiskiintiöön Israelissa pelatessaan. Huhtikuussa 2013 hän palasi Hongan riveihin.

### Maajoukkueura
Ensimmäisen A-maaottelunsa Porokara pelasi 25. toukokuuta 2006 Ruotsia vastaan. Kyseisessä harjoitusottelussa Porokara vaihdettiin kentälle vain minuutti ennen varsinaisen peliajan päättymistä. Porokara sai toisen maaottelunsa tililleen 6. helmikuuta 2008 Kyproksessa pelatussa ottelussa Kreikkaa vastaan.

Marraskuussa 2006 Porokara valittiin Suomen haastajamaajoukkueeseen Vietnamissa järjestettyyn BV Cupiin. Porokara viimeisteli kolmessa ottelussa neljä maalia ja hänet valittiin turnauksen parhaaksi pelaajaksi.

## Kausitilastot
:Päivitetty 25. lokakuuta 2023

* Liigadebyytti: 15. toukokuuta 2003 FC Hämeenlinna–KuPS (4–3)
* Ensimmäinen liigamaali: 14. kesäkuuta 2003 FC Hämeenlinna–FC Jokerit (2–1)

## Saavutukset

* SM-kulta 2014
* SM-hopea 2013
* Suomen Cup -hopea 2004, 2007
* Ykkösen voitto 2005

**Henkilökohtaiset palkinnot**
* Valinta jalkapallotoimittajien yhdistyksen Veikkausliigan All Stars-joukkueeseen 2006
* Ykkösen Veikkauspörssin voitto 2005
* BV Cupin paras pelaaja 2006

## Lähteet
*

### Viitteet
Alfa Romeo 8C

**Alfa Romeo 8C** on Alfa Romeon vuosina 1931–1939 valmistama urheiluauto.

## 8C (2300 / 2600 / 2900) (1931 - 1939)

Alkuperäisen 8C:n nimi tulee auton suorasta kahdeksansylinterisestä moottorista. Vittorio Janon suunnittelema auto oli Alfa Romeon malliston lippulaiva koko 30-luvun ajan.

Ensimmäinen 8C-malli oli 2300, jonka nimi perustuu 2,3-litraiseen moottoriin. Lyhytakselivälinen versio tästä autosta voitti Targa Florio -kilpailun Sisiliassa, mutta vasta Italian Grand Prix'n voitto Monzassa antoi autolle lempinimen Monza.

Remmiahdettu 2600 versio DOHC rivi 8 -moottorista, joka oli myös Janon suunnittelema, esiteltiin myöhemmin ja tämä moottori kiihdytti auton 0–97&nbsp;km/h nopeuteen seitsemässä sekunnissa ja auton huippunopeudeksi saatiin jopa 217&nbsp;km/h.

## Aiheesta muualla
Lotta Lehtikari

**Lotta Elisa Lehtikari** (s. 16. lokakuuta 1974 Kouvola) on suomalainen näyttelijä ja rosen-terapeutti. Hän alkoi näytellä 13-vuotiaana nuoriso­teatterissa ja lukiossa ollessaan hän aloitti uransa Kouvolan Teatterissa 1990-luvun alussa. Lukion jälkeen käytyään vuoden näyttelijä­kurssin hän pääsi ensimmäisellä yrityksellä Teatteri­korkea­kouluun, josta hän valmistui teatteri­taiteen maisteriksi vuonna 2000.

## Ura

Lehti­kari on näytellyt muun muassa televisio­sarjoissa *[[Isänmaan toivot]]*, *[[Tahdon asia]]*, *[[Uudisraivaaja]]*, *[[Karjalan kunnailla (televisiosarja)|Karjalan kunnailla]],* *[[Helsingin herra]]* ja *Pala sydämestä*. Eräs Lehti­karin muistetuimpia rooleja oli *[[Kotikatu]]*-sarjan Mimmi, joka kuoli yllättäen odottaessaan kaksosia miehelleen, Ville Keskilän esittämälle Teemulle.

Hän on näytellyt elo­kuvien ja televisio­sarjojen lisäksi Q-teatterissa, Helsingin Kaupunginteatterissa, Ryhmäteatterissa ja Teatteri Takomossa.

Vuonna 2013 Lehti­kari nimitettiin pää­kaupunki­seudulla järjestettävän nuorten teatteri­tapahtuma Loiste­festarin taiteelliseksi johtajaksi.

Lehti­kari opiskeli vuosina 2013–2018 toisen ammatin Rosen Method School Finlandissa ja valmistui rosen-terapeutiksi. Hän tekee tätä työtä omalla vastaan­otollaan Helsingissä.

## Filmografia

## Lähteet

## Aiheesta muualla

* 
*
Klavdija Plotnikova

**Klavdija Zaharovna Plotnikova** (, kam. *Klawd'a*, 1893 Abalakovo –  20. syyskuuta 1989) oli viimeinen kamassia äidinkielenään puhunut henkilö. Sajanin vuoristoalueella Venäjän keisarikunnassa syntyneen Plotnikovan isä oli venäläinen Zahar Perov ja äiti kamassi Afanasija. Hänen äitinsä sukunimi on tuntematon. Plotnikovan perhe on numerolla 14 kielitieteilijä Kai Donnerin laatimassa Abalakovon kamassiperheiden luettelossa.

Plotnikova ei puhunut kamassia 1950-luvun vaihteen jälkeen muiden kuin fennougristien kanssa, koska hänellä ei ollut enää kamassia taitavia tuttavia. Fennougrien lisäksi Pnotnikova puhui kamassia lehmälleen ja jumalalle. Plotnikovan kamassintaito oli siitä huolimatta erittäin hyvä, ja hän oli suureksi hyödyksi kielentutkijoille koko loppuelämänsä ajan. Vuonna 1970 Plotnikova vieraili Tallinnassa järjestetyssä kansainvälisessä fennougristikongressissa, jossa hänen puhettaan äänitettiin. Plotnikova puhui myös sujuvaa venäjää, jonka taidon hän oli oppinut jo varhain lapsuudessaan. Kamassintaitoisten vähetessä venäjästä tuli lopulta hänen ainoa kielensä, jolla hän pystyi keskustelemaan muiden ihmisten kanssa. Venäjä vaikutti vahvasti hänen puhumaansa kamassiin. Erityisesti ääntämyksessä, sanastossa ja lauserakenteessa näkyi venäjästä tulleita piirteitä. Sen sijaan kamassin muoto-opillinen rakenne oli säilynyt pääosin ennallaan hänen puheessaan. Venäjän vaikutus ilmeni erityisesti rakenteen ja sanaston köyhtymisenä, sillä monet muoto-opilliset muodot ja lauseopilliset rakenteet olivat jääneet pois hänen käytöstään ja hänen sanavarastonsa oli pienentynyt suhteellisen paljon.

Kun Plotnikova menehtyi 20. päivä syyskuuta, sitä myötä kamassin kieli sammui. Tuona päivänä vietetään nykyisin kuolleiden kielten muistopäivää.

## Lähteet
Volkswagen Basistransporter

**Volkswagen EA489 Basistransporter** on yksi Volkswagenin harvinaisimmista automalleista. Basistransporter on hyvin pieni etumoottorinen etuvetoinen avolava. Basistransporteria valmistettiin vain 2&nbsp;600 kappaletta osina Hannoverissa, Saksassa ja Meksikossa vuosina 1975–1979. 

Basistransporterit koottiin Australiassa, Uudessa-Seelannissa, Papua-Uudessa-Guineassa, Filippiineillä, Pakistanissa, Indonesiassa, Turkissa ja Meksikossa. 

Turkissa Basistransproteria myytiin nimellä **EA489**, Indonesiassa nimellä **Mitra** ja Meksikossa nimellä **Hormiga**. Vuosina 1975–1976 Suomessa valmistettiin Basistransporteriin pohjautuvia Teijo-avolavapakettiautoja.

Basistransporterin moottori on 1,6-litrainen bokseri-OHV, joka tuottaa tehoa 46 hv @ 4000 rpm ja antaa auton huippunopeudeksi 85 km/h.

## Lähteet
Volkswagen RT05

**Volkswagen RT05** (**Race Touareg**) on Volkswagenin kehittämä kilpa-auto aavikkoralleihin. Se osallistui ensimmäisiin aavikkokilpailuhin 2005 vuoden lopulla ja pääkoitos oli 2006 vuoden Dakar-ralli. Seuraavaan Darkar-ralliin kehitettiin Volkswagen Race Touareg 2.

## VW RT05:n tekniset tiedot
Moottori:
* viisi sylinteriä
* polttoaine diesel 
* tilavuus 2&nbsp;500 cm³
* teho n. 202 kW
* vääntö 550 Nm
* huippunopeus 220 km/h

Voimansiirto:
* kuusivaihteinen sekventaalivaihteisto

Runko:
* kaksiovinen teräsrunko

Mitat:
* pituus 4&nbsp;171 cm
* leveys 1&nbsp;996 cm
* korkeus 1&nbsp;762 cm
* paino 1&nbsp;787,5 kg
G. F. Stockmann

**Heinrich Georg Franz Stockmann** () oli Helsingissä toiminut saksalaissyntyinen liikemies ja kauppias, jonka perustamasta liikkeestä kasvoi Stockmannin pörssiyhtiö.

G. F. Stockmann syntyi vuonna 1825 Ritzeraussa lähellä Lyypekkiä, jossa hänen isänsä Joachim Franz Hermann Stockmann toimi metsänhoitajana. Stockmann työskenteli vuosina 1840–1845 siirtomaa­tavaraliikkeessä sekä vuosina 1845–1851 väri- ja kemikaalikaupassa Lyypekissä ja sen jälkeen vuoteen 1852 Hampurissa. Hän suunnitteli sen jälkeen Amerikkaan muuttamista mutta saikin paremman työpaikan Suomesta. Stockmann saapui Suomeen vuonna 1852 Nuutajärven lasitehtaan kirjanpitäjäksi ja kassanhoitajaksi.

Nuutajärven lasitehtaan perustaessa tehtaita ja myymälöitä Etelä-Suomeen Stockmannista tuli uuden Helsingin liikkeen hoitaja. Tehtaan puoti avattiin Kauppatorin laidalle Lampan taloon vuonna 1859, ja Stockmann toimi sen esimiehenä. Myymälä toimi alusta asti Stockmannin nimellä ja hän osti sen kokonaan omakseen 1. helmikuuta 1862, jota on myöhemmin pidetty Stockmann-yrityksen perustamispäivänä. Hän laajensi pian tavaravalikoimaa lasi- ja puuvillatuotteista astioihin, työkaluihin ja edelleen kaikenlaiseen kulutustavaraan. Myyntituotteita alettiin hankkia ulkomailta ja toiminta laajeni vähittäismyynnistä myös tukkukauppaan. Taloudellisesti vaikeista ajoista huolimatta Stockmannin liike oli 1870-luvun alkupuolella jo Helsingin suurimpia kaupan alan yrityksiä. Keskeisimmäksi toimialaksi tuli rautakauppa, sillä se kannatti nopeasti kasvavassa pääkaupungissa, jossa rakennettiin paljon.

Stockmann oli saanut Suomen kansalaisuuden jo vuonna 1860 ja porvarinoikeudet vuonna 1861, ja hänelle myönnettiin kauppa­neuvoksen arvonimi vuonna 1880. Samana vuonna hänen liikkeensä siirtyi uusiin isompiin tiloihin Kiseleffin taloon Senaatintorin laidalle ja siitä tuli ”mannermainen tavaratalo”. Uutta olivat muun muassa suuret näyteikkunat ja erilliselle kassoille tapahtuva ostosten maksu. 1890-luvulla perustettiin erillinen urheiluosasto sekä oma liike Arabian posliinitehtaan tuotteille ja haarakonttori Kallion kaupunginosaan. Pääliikettä laajennettiin vielä useasti. Vuonna 1902 Stockmann muutti liikkeensä osakeyhtiöksi, jonka toimitusjohtajaksi tuli hän vanhin poikansa Karl Stockmann. Kolmantena osakkaana heidän ohellaan oli toinen poika Frans Stockmann. Kolmas Stockmannin pojista, lääketieteen ja kirurgian tohtori Wilhelm Stockmann, oli Stockmannin johtokunnan jäsenenä vuodesta 1902.

Stockmann kuului Helsingin Säästöpankin isännistöön ja vuosina 1883–1897 Suomen Yhdyspankin pankkivaliokuntaan.

## Lähteet
Volkswagen Corrado

**Volkswagen Corrado** on Volkswagenin vuosina 1988–1995 valmistama coupé-korinen henkilöauto. Corradossa on risteytetty Volkswagenin B3- ja A2-alustoja, etuosa on A2-tekniikalla tehty toisen sukupolven Volkswagen Golfin ja Volkswagen Jettan tavoin, kun perän tekniikka taas on Volkswagen Passat B3:sta. Yhdysvalloissa Corradoa myytiin vuosina 1990–1994. Corradoa valmistettiin yhteensä 97&nbsp;521 kappaletta.

Aluksi saatavilla oli vain 1,8-litraiset vapaasti hengittävät ja ahdetut moottorit, mutta vuonna 1992 markkinoille tuli myös 2,0-litrainen sekä edistynyt 2,9-litrainen VR6-moottori, joka on eräänlainen rivimoottorin ja V-moottorin risteytys. Amerikassa VR6:n iskutilavuus oli vain 2,8 litraa. VR6-tekniikan ansiosta kuusi sylinteriä saadaan mahtumaan lähes saman kokoiseen tilaan kuin neljä sylinteriä.

Corradon piti olla alun perin nimeltään edeltäjänsä tavoin Volkswagen Scirocco, mutta koska auto oli muuttunut paljon edeltäjäänsä verrattuna, ja siitä oli tullut kooltaan suurempi ja myös painavampi, päätti Volkswagen vaihtaa nimen Corradoksi. Tarkoituksena oli myös tuoda markkinoille kolmiovinen farmarimalli, Corrado Sport Kombi, mutta projekti jäi prototyyppiasteelle ja ainoastaan kaksi autoa ehti valmistua vuonna 1989.

Kaikissa Corradon malleissa oli innovatiivinen takasiipi, joka nousi ylös, kun saavutettiin 75–105 kilometrin tuntinopeus alueesta riippuen.

## Erikoismalleja
***VR6 Storm** – Vain Britanniassa saatavilla ollut malli. 15″ BBS-kevytmetallivanteet, lämmitetyt nahkaistuimet, erikoisvärit (Classic Green ja Mystic Blue), valmistusmäärä 500 kappaletta.
***G60 Jet** – Vain Saksassa saatavilla ollut erikoissisustalla varustettu malli.
***Estoril** – Vain Italiassa saatavilla ollut Estoril-kevytmetallivanteilla varustettu malli.

## Moottorivaihtoehdot
***1.8 8V** PF – 79 kW (107 hv)
***1.8 8V** PB – 82 kW (112 hv)
***1.8 16V** PL/KR – 100 kW (136 hv) (1988–1992)
***1.8 G60** PG – 118 kW (160 hv) (1988–1992, remmiahdettu)
***2.0 8V** 2E/ADY – 85 kW (115 hv) (1995–1995)
***2.0 16V** 9A – 100 kW (136 hv) (1992–1995)
***2.8 VR6** AAA – 128 kW (174 hv) (1992–1995) (ainoastaan Yhdysvalloissa)
***2.9 VR6** ABV – 140 kW (190 hv) (1992–1995)

## Lähteet
* Volkswagen Corradon historiaa Corradog60.com. Viitattu 11.12.2015 

### Viitteet

## Aiheesta muualla
Sven Estridinpoika

**Sven Estridinpoika** eli Sven II (tansk. *Svend Estridsen*); (n. 1019–1076) oli Tanskan kuningas vuosina 1047–1076. 

## Suku
Hän oli Ulf Thorgilinpojan ja Estrid Margarete Svendintyttären poika ja kuningas Sven Kaksiparran tyttärenpoika.

## Kuningas
Norjan ja Tanskan kuningas Maunu Hyvä teki Svenistä Tanskan jaarlin, eli käytännössä hallitsijan. Sven kuitenkin kapinoi Maunua vastaan ja yritti toistuvasti valloittaa Tanskan itselleen, mutta vasta Maunun kuoleman vuonna 1047 jälkeen Sven huudettiin Tanskan kuninkaaksi.Samanaikainen Hampurin piispan lähettiläs Adam Bremeniläinen on matkakertomuksessaan kuvannut laajasti Tanskaa ja myös "daanien kuningasta" Sveniä, jolta hän sai paljon tietoa Pohjolasta. Kuningas myös kertoi päättymättömästä valtamerestä, jonka takana on Vinland. Sven oli todennäköisesti ensimmäinen Tanskan kuningas, joka osasi lukea.

## Avioliitto ja jälkeläiset
Adam Bremeniläinen moitti Sveniä siitä, että hän oli ottanut puolisokseen noin vuonna 1148 sukulaisensa Gunhild Gyda Anundsdotterin. Hän oli Ruotsin kuningas Anund Jakobin ja mahdollisesti tämän puoliso Gunhildin tytär, jonka isoisä oli Olavi Sylikuningas ja isoäiti länsislaavilainen, Mecklenburgin alueelta peräisin oleva oboriittiprinsessa Estrid. Pitkän riidan jälkeen Sven erosikin Gunhildista noin vuonna 1149.

Svenillä oli tiettävästi ainakin 19 lasta, joista 14 poikia lukuisten jalkavaimojen kanssa. Heistä tunnetaan nimeltä ainoastaan Thora, muita ehkä Gyda ja Gunhild. Hänen lukuisista pojistaan viisi nousi myöhemmin Tanskan valtaistuimelle peräjälkeen:
* Harald Hein, Tanskan kuningas 1076–1080
* Knuut Pyhä, Tanskan kuningas 1080–1086
* Olavi Hunger, Tanskan kuningas 1086–1095
* Eerik I Ejegod, Tanskan kuningas 1095–1103
* Niels Sveninpoika, Tanskan kuningas 1104–1134
* Bjørn
* Knud / Magnus, lähetettiin Roomaan mutta kuoli matkalla
* Svend Pyhiinvaeltaja
* Svend
* Thorgils
* Sigurd
* Benedict, surmattiin yhdessä veljensä Knuut Pyhän kanssa 1086
* Guttorm
* Ømund
* Ulf / Ubbe
* Ingrid Svendsdotter (k. 1093 jälkeen), Tora Arnesdatterin tytär, Norjan kuningatar, avioitui 1067 Olav Kyrren kanssa
* Gunhild / Helene
* Sigrid, avioitui oboriittiruhtinas Godskalkin kanssa
* Ragnhild

## Perintö
Sven Estridssonin jäännökset haudattiin Roskilden tuomiokirkon pilariin. Vuonna 1911 hauta avattiin ja luuranko tutkittiin. Kävi ilmi, että Sven oli pitkä ja vahva mies, jonka vasen lantio ei ollut yhtä kehittynyt kuin oikea. Tutkimusta johtanut antropologi totesi, että Svenillä oli ollut "epäsäännöllinen ja huojuva kävely". Snorri Sturlusonin kertomuksilla oli siis todellista taustaa ainakin kun puhuttiin kuninkaan viasta, mutta kuinka monet muut yksityiskohdat Nissanin taistelusta vuonna 1062 ovat historiallisesti oikeita, ei tiedetä. Sen vieressä olevan haudan uskottiin pitkään sisältävän hänen äitinsä Estridin jäänteitä, mutta vuonna 2003 tehdyn DNA-analyysin jälkeen tämä voitiin sulkea pois. Ei tiedetä kuka tämä nainen on, mutta arvauksena on Svenin pojan Harald Heinin puoliso Margrethe Asbjørnsdatter.

## Lähteet
Skye Sweetnam

**Skye Alexandra Sweetnam** (s. 5. toukokuuta 1988 Bolton, Ontario, Kanada) on kanadalainen punkpop-laulaja ja lauluntekijä. Hän julkaisi ensimmäisen levynsä, *[[Noice from the Basement]]in*, vuonna 2003 yhdessä paikallisen tuottajan James Robertsonin kanssa. Samana vuonna ilmestyi single ”Billy S.” ja vuotta myöhemmin ”Tangled Up In Me”. Tämän jälkeen Skye on osallistunut muun muassa Britney Spearsin Onyx Hotel -kiertueeseen.

Skye on vieraillut televisiosarjassa *[[Radio Free Roscoe]]* vuonna 2004. Vuonna 2006 hän antoi lauluäänensä Barbielle piirroselokuvassa *[[Barbie Diaries]]*.

Skye Sweetnamiin ja hänen musiikkiinsa ovat vaikuttaneet useat elokuvat ja yhtyeet, joista mainittakoon Green Day, Alanis Morissette, Nirvana, Nelly Furtado ja Led Zeppelin. Hän on maininnut myös muutamia näyttelijöitä ja ohjaajia.

## Aiheesta muualla
*